5. Tiivistelmätaulukko monivuotisen rahoituskehyksen otsakkeittain

PERUSTELUT

1. Johdanto

Varainhoitovuotta 2020 koskevan lisätalousarvioesityksen (LTE) nro 5 tarkoituksena on jatkaa tuen antamista pakolaisille ja heitä vastaanottaville yhteisöille Syyrian kriisin johdosta. Monivuotisen rahoituskehyksen otsakkeessa 4 Globaali Eurooppa osoitetaan 100 miljoonaa euroa maksusitoumus- ja maksumäärärahoina selviytymiskykyä kehittävään tukeen pakolaisille ja heitä vastaanottaville yhteisöille Jordaniassa ja Libanonissa. Lisäksi osoitetaan 485 miljoonaa euroa maksusitoumusmäärärahoina ja 68 miljoonaa euroa maksumäärärahoina sen varmistamiseen, että voidaan jatkaa kiireellistä humanitaarista tukea pakolaisille Turkissa.

2. Selviytymiskykyä kehittävä tuki pakolaisille ja heitä vastaanottaville yhteisöille Jordaniassa ja Libanonissa

Vuonna 2020 Syyrian kriisi jatkuu kymmenettä vuotta. Kriisin loppu ei ole näkyvissä, ja kriisi uhkaa edelleen vakautta koko alueella ja erityisesti Syyrian naapurimaissa Jordaniassa ja Libanonissa, joissa pakolaisten määrä asukasta kohden on suurin maailmassa. Kumpikin maa on osoittanut poikkeuksellista solidaarisuutta Syyrian konfliktia paenneita kohtaan. Maiden oma sisäinen tilanne oli jo ennestään monimutkainen, ja ne tarvitsevat edelleen tukea kriisin pitkittymisen johdosta. Syyrian kriisin seurauksena Libanonille ja Jordanialle selviytymiskykyä kehittävään tukeen vuodeksi 2020 osoitetut 214 miljoonaa euroa on jo sidottu kokonaan. Niin kauan kuin pakolaisten turvallinen paluu ei ole mahdollista, EU:n apu on elintärkeää, jotta voidaan tukea vakauden säilyttämistä monimutkaisissa käytännön olosuhteissa. Lisäksi covid-19-pandemian vaikutukset ovat tuoneet uuden monimutkaisen ulottuvuuden niiden maiden jo ennestään vaikeaan tilanteeseen, jotka ovat vastaanottaneet suuria määriä pakolaisia. Libanonissa on käynnissä akuutti talous- ja finanssikriisi. Hallitus on laiminlyönyt eurobond-joukkovelkakirjalainan takaisinmaksun ja ilmoittanut aikovansa järjestää uudelleen kaikki ulkomaan ja kotimaan valuuttojen määräiset joukkovelkakirjansa. Valtion velan määrä on tällä hetkellä noin 170 prosenttia suhteessa BKT:hen, ja tuoreiden tietojen mukaan talous supistui 6,9 prosenttia vuonna 2019. Jordaniassa covid-19-kriisi aiheuttaa todennäköisesti maan luisumisen heikosta kasvusta syvään taantumaan, mikä heikentää kotimaista ja ulkoista kysyntää erityisesti matkailualalla (jonka osuus taloudesta on n. 11 % suhteessa BKT:hen). Lisäksi kriisi luo painetta julkisiin menoihin ja heikentää edelleen Jordanian julkisen talouden rahoitusasemaa.

Sen vuoksi tarvitaan kiireellisesti 100 miljoonaa euroa uusia maksusitoumus- ja maksumäärärahoja, jotta voidaan rahoittaa hankkeita, joilla parannetaan koulutukseen pääsyä, tuetaan elinkeinoja ja lisätään terveydenhuolto-, puhtaanapito-, vesi- ja jätehuoltopalvelujen ja sosiaaliturvan tarjoamista pakolaisille (syyrialaispakolaiset ja Syyriasta saapuneet palestiinalaispakolaiset) ja heitä vastaanottaneille yhteisöille Jordaniassa ja Libanonissa.

(euroa) Budjettikohta Nimi Maksusitoumusmäärärahat Maksumäärärahat Pääluokka III – Komissio 22 04 01 03 Välimeren maat – Luottamuksen lisääminen, turvallisuus sekä konfliktien ehkäiseminen ja ratkaiseminen 100 000 000 100 000 000 Yhteensä 100 000 000 100 000 000

3.Kiireellinen humanitaarinen apu pakolaisille Turkissa

EU:n ja Turkin julkilausuman mukaan komissio ja jäsenvaltiot sitoutuivat osoittamaan Turkin-pakolaisavun koordinointivälineen kautta Turkissa oleville pakolaisille vuosiksi 2016–2019 EU:n apua kahdessa erässä yhteensä 6 miljardia euroa. Kaikki välineen toimintamäärärahat on sidottu kokonaan, ja hankinnat on tarkoitus saada päätökseen vuoden 2020 aikana. Maksujen määrä oli huhtikuun 2020 lopussa 3,2 miljardia euroa.

Toisella 3 miljardin euron erällä on tarkoitus varmistaa koordinointivälineen kestävyys ja välineestä rahoitettavien aloitteiden asteittainen ja hallittu siirtäminen Turkin viranomaisille. Turkin viranomaiset eivät kuitenkaan vielä kykene tarjoamaan käteisavustuksia keskipitkällä ja pitkällä aikavälillä kaikkein heikoimmassa asemassa oleville yhteensä noin neljän miljoonan Turkissa olevan pakolaisen joukossa. Turkki pyysi maaliskuussa 2019 EU–Turkki-assosiaationeuvoston kokouksessa EU:lta tukea pakolaisten auttamiseksi koordinointivälineen ulkopuolella. Myös useat jäsenvaltiot ovat viime kuukausina pyytäneet tuen jatkamista pakolaisille Turkissa.

Tässä yhteydessä on kiireesti myönnettävä 485 miljoonaa euroa, jotta voidaan jatkaa EU:n kahden tärkeimmän humanitaarisen tukitoimen, hätätilanteiden sosiaalisen turvaverkon ja koulutusta tukevan ehdollisen rahansiirto-ohjelman, rahoittamista.

§Hätätilanteiden sosiaalinen turvaverkko tarjoaa kuukausittain käteisavustuksia noin 1,7 miljoonalle pakolaiselle, ja sen määrärahojen arvioidaan loppuvan viimeistään maaliskuussa 2021. Jotta toimea voidaan jatkaa vuoden 2021 loppuun, tarvitaan 400 miljoonaa euroa. Useat monimutkaiset kysymykset, kuten kohdentamiskriteereiden tarkistaminen ja strateginen siirtyminen ohjelmasuunnitteluun, edellyttävät ajantasaista keskustelua ja koordinointia Turkin viranomaisten ja täytäntöönpanokumppaneiden kanssa. Tästä syystä ja jotta hankinnat voidaan valmistella ajallaan, sitoumukset olisi tehtävä kesään 2020 mennessä.

§Koulutusta tukevasta ehdollisesta rahansiirto-ohjelmasta tarjotaan käteisavustuksia pakolaisperheille, joiden lapset käyvät koulua työnteon sijasta. Voimassa oleva sopimus päättyy lokakuussa 2020. Jotta ohjelmaa voidaan jatkaa vielä vuoden ajan joulukuun 2021 loppuun, tarvitaan kiireesti 85 miljoonaa euroa.

Näiden kahden humanitaarisen hankkeen tukihenkilöstöstä aiheutuvat menot rahoitettiin aiemmin jäsenvaltioiden kahdenvälisistä rahoitusosuuksista Turkin-pakolaisavun koordinointivälineen puitteissa. Koska nyt ehdotetaan, että sopimusten jatkaminen rahoitetaan kokonaisuudessaan EU:n talousarviosta, on toimien täytäntöönpanoon suoraan osallistuvien sopimussuhteisten toimihenkilöiden palkkojen rahoittamista EU:n talousarviosta tarpeen jatkaa. Vuodesta 2021 alkaen tarvitaan kolmen vuoden ajaksi arviolta 15 sopimussuhteista toimihenkilöä (kokoaikavastaava työpanos) täysimääräistä täytäntöönpanoa ja rahoituksen seurantaa varten. Henkilöstöä varten tarvittavat määrärahat ja henkilöstön määrä on tarkoitus korvamerkitä ohjelman hallinnollisissa tukimenoissa.

(euroa) Budjettikohta Nimi Maksusitoumusmäärärahat Maksumäärärahat Pääluokka III – Komissio 23 02 01 Nopean, tehokkaan ja tarpeisiin perustuvan humanitaarisen avun ja elintarvikeavun toimittaminen 485 000 000 68 000 000 Yhteensä 485 000 000 68 000 000

Hätätilanteissa annettavaa suojelua, terveydenhuoltoa ja koulutusta koskevat humanitaariset hankkeet päättyvät kesällä 2020. Humanitaarista apua varten vuodeksi 2020 varatuista määrärahoista on tarkoitus osoittaa 50 miljoonaa euroa näiden toimien jatkamiseen vielä vuoden ajan.

Lisäksi pyydetään 68 miljoonan euron maksumäärärahoja, jotta voidaan kattaa koulutusta tukevasta ehdollisesta rahansiirto-ohjelmasta suoritettavat ennakkomaksut vuonna 2020.

4. Rahoitus